2022/0427 (NLE)

Forslag til

RÅDETS GENNEMFØRELSESAFGØRELSE

om ændring af Rådets gennemførelsesafgørelse (EU) (ST 10155/21; ST 10155/21 ADD 1) om godkendelse af vurderingen af Luxembourgs genopretnings- og resiliensplan

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 18, stk. 2,

under henvisning til forslag fra Europa-Kommissionen, og

ud fra følgende betragtninger:

(1)Efter indgivelsen af Luxembourgs nationale genopretnings- og resiliensplan den 30. april 2021 forelagde Kommissionen sit forslag til positiv vurdering for Rådet. Rådet godkendte den positive vurdering ved Rådets gennemførelsesafgørelse af 13. juli 2021.

(2)I henhold til artikel 11, stk. 2, i forordning (EU) 2021/241 bør det maksimale finansielle bidrag til den ikketilbagebetalingspligtige finansielle støtte til hver medlemsstat ajourføres senest den 30. juni 2022 i overensstemmelse med den deri fastsatte metode. Den 30. juni 2022 forelagde Kommissionen resultaterne af denne ajourføring for Europa-Parlamentet og Rådet.

(3)Den 11. november 2022 indgav Luxembourg sin ajourførte genopretnings- og resiliensplan for Kommissionen i overensstemmelse med artikel 18, stk. 2, i forordning (EU) 2021/241 for at tage hensyn til det ajourførte maksimale finansielle bidrag. Kommissionen har i medfør af artikel 19 i forordning (EU) 2021/241 vurderet den ajourførte genopretnings- og resiliensplans relevans, effektivitet, virkningsfuldhed og sammenhæng i overensstemmelse med vurderingskriterierne i bilag V til forordningen.

(4)Den af Luxembourg indgivne ajourføring påvirker investeringen "Digitale færdigheder" under komponent 1A og milepæle og mål med løbenumrene 1A-6 til 1A-8 ("Kvalificering, omskoling og opkvalificering").

(5)Investeringen "Digitale færdigheder", som vedrører en række e-læringskurser om digitale færdigheder rettet mod arbejdstagere, der indgår i ordninger med nedsat arbejdstid mellem januar og marts 2021, udgår af Luxembourgs ajourførte genopretnings- og resiliensplan. Beskrivelsen af investeringen "Digitale færdigheder", mål 1A-6 og milepæle 1A-7 og 1A-8 bør udgå af Rådets gennemførelsesafgørelse af 13. juli 2021.

(6)Den meget begrænsede ændring, som Luxembourg har foreslået, påvirker ikke den positive vurdering af genopretnings- og resiliensplanen hvad angår dens relevans, effektivitet, virkningsfuldhed og sammenhæng.

(7)Navnlig hvad angår vurderingskriteriet i artikel 19, stk. 3, litra b), og på trods af, at investeringen "Digitale færdigheder" udgår, arbejdes der i den ajourførte genopretnings- og resiliensplan fortsat videre på at håndtere alle eller en betydelig del af de udfordringer, der er påpeget i de landespecifikke henstillinger, som Rådet rettede til Luxembourg i 2019 og 2020, herunder om arbejdsmarkedspolitikker og den digitale omstilling. Den ajourførte genopretnings- og resiliensplan omfatter stadig digitale foranstaltninger, herunder vedrørende opkvalificering og omskoling. FutureSkills-programmet giver navnlig jobsøgende bløde, digitale og ledelsesmæssige færdigheder, med et særligt mål for jobsøgende i alderen 45 år og derover. Formålet med "Skillsdësch"-reformen er at udforme erhvervsuddannelsesprogrammer ("Skillsbridges"), der hjælper arbejdstagere og jobsøgende med at forbedre deres beskæftigelsesegnethed under den grønne og den digitale omstilling. Desuden indeholder den ajourførte genopretnings- og resiliensplan fortsat en række investeringer i digitalisering og innovation, der bidrager til den digitale omstilling inden for sundhedspleje, offentlige tjenester og udvikling af en ultrasikker kommunikationsinfrastruktur.

(8)Hvad angår vurderingskriteriet i artikel 19, stk. 3, litra e), og under hensyntagen til det reducerede maksimale finansielle bidrag og den ajourførte genopretnings- og resiliensplan tegner de foranstaltninger, der effektivt bidrager til den grønne omstilling, sig for 68,8 % af den samlede tildeling i den ajourførte genopretnings- og resiliensplan sammenlignet med 60,9 % i den oprindelige genopretnings- og resiliensplan. Disse tal er beregnet i overensstemmelse med den i bilag VI til forordning (EU) 2021/241 fastsatte metode.